erhwenkuo/poetry-chinese-zhtw huggingface dataset:
八聲甘州
作者：湯恢（宋）

摘青梅薦酒，甚殘寒、猶怯苧蘿衣。正柳腴花瘦，綠雲冉冉，紅雪霏霏。隔屋秦箏依約，誰品春詞。回首繁華夢，流水斜暉。寄隱孤山山下，但一瓢飲水，深掩苔扉。羨青山有思，白鶴忘機。悵年華、不禁搔首，又天涯、彈淚送春歸。銷魂遠，千山啼鴂，十里荼䕷。
失調名
作者：湯恢（宋）

綰燕吟鶯。
二郎神
作者：湯恢（宋）

碧崖倒影，浸一片、寒江如練。正岸岸柳花，村村修竹，喚醒春風筆硯。溯水舟輕輕如葉，只消得、溪風一箭。看水部雄文，太師健筆，月寒波卷。遊倦。片雲孤鶴，江湖都遍。慨金屋藏妖，繡屏包禍，欲與三郎痛辯。回首前朝，斷魂殘照，幾度山花崖蘚。無限都付窊尊，漠漠水天遠。
八聲甘州
作者：湯恢（宋）

想當年、龍舟鳳艒，樂宸遊、搖曳錦帆斜。傷心是，御香染處，樹樹棲鴉。
摸魚兒
作者：李演（宋）

又西風、四橋疏柳，驚蟬相對秋語。瓊荷萬笠花雲重，嫋嫋紅衣如舞。鴻北去。渺岸芷汀芳，幾點斜陽字。吳亭舊樹。又系我扁舟，漁鄉釣裡，秋色淡歸鷺。長幹路。草莽疏煙斷墅。商歌如寫羈旅。丹溪翠岫登臨事，苔屐尚黏蒼土。鷗且住。怕月冷吟魂，婉冉空江暮。明燈暗浦。更短笛銜風，長雲弄晚，天際畫秋句。
聲聲慢
作者：李演（宋）

輕韉繡谷。柔屐煙堤，六年遺賞新續。小舫重來，惟有寒沙鷗熟。徘徊舊情易冷，但溶溶、翠波如縠。愁望遠，甚雲銷月老，暮山自綠。嚬笑人生悲樂，且聽我尊前，漁歌樵曲。舊閣塵封，長得樹陰如屋。淒涼五橋歸路，載寒秀、一枝疏玉。翠袖薄，晚無言、空倚修竹。
醉桃源・阮郎歸
作者：李演（宋）

雙鴛初放步雲輕。香簾蒸未晴。杏熔暗淚結紅冰。留春蝴蝶情。寒薄薄，日陰陰。錦鳩花底鳴。春懷一似草無憑。東風吹又生。
南鄉子
作者：李演（宋）

芳水戲桃英。小滴燕支浸綠雲。待覓瓊觚藏彩信，流春。不似題紅易得沈。天上許飛瓊。吹下蓉笙染玉塵。可惜素鸞留不得，更深。誤剪燈花斷了心。
八六子
作者：李演（宋）

乍鷗邊、一番腴綠，流紅又怨蘋花。看晚吹、約晴歸路，夕陽分落漁家。輕雲半遮。縈情芳草無涯。還報舞香一曲，玉瓢幾許春華。正細柳青煙，舊時芳陌，小桃朱戶，去年人面，誰知此日重來繫馬，東風淡墨敧鴉。黯窗紗。人歸綠陰自斜。
祝英臺近
作者：李演（宋）

採芳蘋，縈去艫。歸步翠微雨。柳色如波，縈恨滿煙浦。東君若是多情，未應花老，心已在、綠成陰處。困無語。柔被褰損梨雲，間修牡丹譜。妒粉爭香，雙燕為誰舞。年年紅紫如塵，五橋流水，知送了、幾番愁去。
賀新涼・賀新郎
作者：李演（宋）

笛叫東風起。弄尊前、楊花小扇，燕毛初紫。萬點淮峰孤角外，驚下斜陽似綺。又婉娩、一番春意。歌舞相繆愁自猛，卷長波、一洗空人世。閒熱我，醉時耳。綠蕪冷葉瓜州市。最憐予、洞簫聲盡，闌干獨倚。落落東南牆一角，誰護山河萬里。問人在、玉關歸未。老矣青山燈火客，撫佳期、漫灑新亭淚。歌哽咽，事如水。
水調歌頭
作者：衛宗武（宋）

風雨卷春去，綠紫總無餘。窈窕一川芳渚，軟草接新蒲。楊柳垂垂飄絮，桑柘陰陰成幄，殷綠正棻敷。遷木鶯呼友，營壘燕將雛。金蕉舉，珠櫻累，豆梅腴。壽鄉歌舞，樽前暫得皺眉舒。往事南柯印綬，晚歲北山杖屨，寂寞笑今吾。幸作耆年侶，寫入洛英圖。
摸魚兒
作者：衛宗武（宋）

小林巒、一年芳事，亂紅還又飛雨。生香冉冉花陰轉，雲擘滿空晴絮。遊宴處。看樂意相關，庭下胎仙舞。歌聲緩度。任圓玉敲寒，飛觴傳曉，未許放春去。閒中趣。明月清風當戶。莘莘容屋陳俎。翦裁妙語頻賡唱，巧勝郢斤般斧。心自許。拼凋景頹齡，為鶯儔燕侶。同盟會取。共花下小車，竹間三徑，長作老賓主。
摸魚兒
作者：衛宗武（宋）

見春來、又將春盡，狂風那更痴雨。一番芳徑催人老，回首綠楊飄絮。歡會處。有小小池亭，止欠妙歌舞。光陰梭度。對草木幽姿，候禽雅奏，客至未應去。十年裡，冷落翟公庭戶。朋來草草樽俎。投閒贏得浮生樂，肯羨油幢繡斧。春幾許。任洛譜名葩，留宴耆英侶。浮榮競取。縱帶玉圍腰，印金系肘，爭似鶯花主。
木蘭花慢
作者：衛宗武（宋）

聚林園芳景，盡輸韓圃陶籬。任雨虐風饕，露凝霜壓，叢木離披。正色幽香不減，與冬蘭、並秀結心知。天賦花中名節，不教桃李同時。清奇。秋後尤宜。浮卉盡、尚芬菲。稱處士庭除，先生簡冊，聲續吾伊。便好竹間松下，擅晚芳、長伴歲寒姿。懊恨攜樽已晚，明年來把花枝。
酹江月・念奴嬌
作者：衛宗武（宋）

露華凝聚，夜更長、寒壓一床衾重。局縮龜藏燈幌悄，明滅銀釭欲凍。鼻觀流珠，肌紋浮粟，敧枕難成夢。明蟾交映，一窗清影梅弄。曉見黃隕丹空，但瓊華點綴，萬梢森聳。橘柚香來分好景，書後盡堪題送。青女呈工，玉妃傳信，漸六霙飛動。瑞花盈盡，看看疊嶂銀湧。
酹江月・念奴嬌
作者：衛宗武（宋）

暮雲凝凍，聳玉樓、拈斷冰髯知幾。今歲天公慳破白，未放六霙呈瑞。瘞馬發祥，妖麋應禱，終解從人意。臘前三白，瑤光一瞬千里。便好翦刻漫空，落花飛絮，滾滾隨風起。莫待東皇催整駕，點點消成春水。巧思裁雲，新詞勝雪，引動眉間喜。欺梅壓竹，看看還助吟醉。
滿江紅
作者：衛宗武（宋）

屑玉飛霙，正堪稱、馮夷展布。空幾度、痴雲凝聚，狂風掀舞。點點拋揚珠作霰，纖纖斷續絲垂雨。借銀河、翦刻六花飄，天應許。水漠漠，斜橋渡。煙淡淡，長亭路。望寒莎衰草，總成愁緒。坡老新堤須好在，逋仙孤嶼猶堪去。共尋梅、止欠雪雙清，煩青女。
滿江紅
作者：衛宗武（宋）

弧矢開祥，喜從此、旬兼九日。新歲改、椒盤獻頌，齊頭七十。漸入唐人諸老畫，可追洛社耆英集。有陶潛、三徑健吟哦，貧而適。摘仙桂，探蟾窟。斂洪藻，歸麟筆。總古先傳記，譏評得失。不朽芬芳垂簡冊，浮榮土苴輕簪笏。看年如、衛武粲成章，詩傳抑。
天仙子
作者：衛宗武（宋）

搭宅亭園雖不大。花木成陰難論價。豪端點綴有珠璣，竹一帶。梅一派。明月清風何用買。子子孫孫紆壽彩。家慶成圖和藹藹。更添三歲古來稀，酒滿斝。詩滿架。直到耆頤年未艾。
水龍吟
作者：衛宗武（宋）

桑蓬掃盡閒愁，未應人比梅花瘦。眉峰頓展，恰如雲卷，北山□九。縈錦繡腸，袖絲綸手，駸駸希有。□□□博取，巍科□□，儒冠於我何負。初度年來年去，喜稱觴、臘前還又。安時委命，金魚玉帶，儻來斯受。傍屋園林，撫松對竹，共朋三壽。且逍遙、安樂窩中，歲歲進、長生酒。
金縷曲・賀新郎
作者：衛宗武（宋）

強半秋澄穆。半月弦、南極躔高，壽星明煜。今歲戶庭殊舊歲，洗盡閒愁千斛。沸春夏、歡聲相續。蘭已種成香滿砌，更蕣華、得偶顏如玉。雙捧勸，壽齊祝。郗枝芳映莊椿綠。覺這番、初度稱觴，桂增芬馥。生子生孫從此始，剩有人傳祖笏。看八座、青氈須復。兩兩閨中俱秀質，待子平、婚嫁人人足。碧桃下，跨青鹿。
沁園春
作者：李敬則（宋）

南渡盛時，壬寅之秋，生此偉人。是皇家柱石，端平君子，吾儒宗主，意一先生。自起丹山，晉登紫府，天下欣然望太平。至夷狄，亦慕吾中國，司馬聲名。願君為堯舜之君。舉一世民皆堯舜民。羨當年三漸，直聲已著，近來四蜀，先慮尤深。事驗平涼，眷隆當寧，指日須還公秉鈞。願公壽，以壽吾國脈，以壽斯文。
玉樓春
作者：吳益（宋）

玉樓春信梅傳早。三八芳辰陽復後。稱觴喜對一椿高，萊庭雙桂森蘭茂。慚無好語為公壽。富貴榮華公自有，請歌詩雅祝遐齡，永如松柏如山阜。
綠頭鴨・多麗
作者：利登（宋）

晚春天。柳絲初透晴煙。黯離懷、綠房深處，豔遊曾記當年。襯龍綃、亭亭玉樹，步鴦褥、窄窄金蓮。燒蜜調蜂，翦花挑蝶，香雲微溼綠彎鬟。嬉遊困，倚郎私語，還愛撫郎肩。共攜手，海棠院左，翡翠簾邊。恨無情、錦籠鸚鵡，等閒輕語花前。昔相憐、關山咫尺，今相望、咫尺關山。是妾心闌，是郎意懶，是郎無分妾無緣。都休問、金枝雲裡，何日跨金鸞。深盟在，香囊暗解，終值雙鴛。
菩薩蠻
作者：利登（宋）

玉闌干外重簾晚。流雲欲度長天遠。花草不知名。春來各自春。綠鞍遊冶客。何處垂楊陌。不信不歸來。海棠花又開。
玉樓春
作者：利登（宋）

夾簾不卷重堂暮。白騎少年何處去。雲根稚藕已勝花，煙外子松今作樹。金Ι月澀知無與。寶瑟風驚猶自語。斜河一道界相思，橫隔天心寒似霧。
水調歌頭
作者：利登（宋）

日月換飛澗，風雨老孤松。千巖萬壑秋重，白氣接長空。一笑掀髯徐起，蒼佩腰間相照，猶自湧晴虹。桑海幾番覆，人尚醉春風。橫白石，結綠綺，送飛鴻。十年夢事消歇，長劍吼青龍。卻笑人間多事，一殼蝸涎光景，顛倒死英雄。雲日空濛裡，玉鶴任西東。
洞仙歌
作者：利登（宋）

弄香吹粉，記前回酒困。綠露沈沈轉花影。翠簾深，隱隱紅霧依人，荷月靜，新樣雙鸞交映。如今誰念省。短雨長雲，曾託琵琶再三問。最苦綠屏孤，夜久星寒，無處頓、風流心性。又莫是偷香寄韓郎，到漏洩春風，一枝花信。
過秦樓
作者：利登（宋）

眉黛山分，靨朱星合，鬱郁夜堂初見。芙蓉寄隱，豆蔻傳香，便許翠鬟偷剪。迎夜易羞，欲晨先怯，風流楚楚未慣。正流蘇帳掩，綠玉屏深，紅香自暖。誰通道、媚月難留，驚雲易散，從此三橋路遠。巢燕春歸，剪花詞在，難寄紅題一片。料想伊家，如今羞傍琴窗，慵題花院。但碧桃影下，應對流紅自嘆。
齊天樂
作者：利登（宋）

淡雲荒草秋汀暮，歸心又寒煙水。論檻移花，量船載酒，寂寞當年情味。孤蓬夜閉。聽四壁松聲，欲高還細。似近如遙，露鴻聲亂楚天外。藍橋人斷歲久，舊家曾共賞，九華花事。豔雪初融，生香自暖，消得金蓮貼地。相思破睡。謾一點琴心，暗關千里。愁怯潮生，曉帆風又起。
鷓鴣天
作者：利登（宋）

鳳尾鬟香再疊梳。藕絲衫嫩蹙雙魚。閒收末利燻藤枕，自插芙蓉繞翠幮。新浴後，淺妝初。衛夫人帖學行書。西窗一霎黃昏雨，笑問新涼飲酒無。
風流子
作者：利登（宋）

梨園花柳地，扶殘醉、曾記問妖嬈。嘆惹住輕煙，柔絲未改，霏零疏雨，膩粉先飄。更低道，花無三日豔，柳有一年嬌。卷翠未遲，醉紅易失，共偎香影，同賞良宵。如今知何處，三山遠，雲水一望迢迢。傍砌青鸞好在，誰送歸飈。但花下紅雲，尚通夕照，柳邊白月，自落寒潮。最是無端，子規啼破寒梢。
風入松
作者：利登（宋）

斷蕪幽樹際煙平。山外又山青。天南海北知何極，年年是、匹馬孤征。看盡好花成子，暗驚新筍抽林。歲華情事苦相尋。弱雪鬢毛侵。十千斗酒悠悠醉，斜河界、白日雲心。孤鶴盡邊天闊，清猿咽處山深。
水調歌頭
作者：利登（宋）

相聚不知好，相別始知愁。筍輿伊軋，穿盡斜照古平州。今夜荒風脫木，明夜山長水遠，後夜已他州。轉覺家山遠，何計去來休。酒堪沽，花可買，月能留。相思酒醒，花落五更頭。長記疏梅影底，一笛紫雲飛動，相對大江流。此別無一月，一月一千秋。
失調名
作者：利登（宋）

花外潮回，劍邊虹去，撫寒江千里。
虞美人
作者：利登（宋）

當時養士知何許。總把降幡去。漢家王氣塞乾坤。一樹盈盈、不為漢家春。
沁園春
作者：吳勢卿（宋）

碧瓦霜融，繡閣寒經，春浮壽杯。羨華年七帙，人生稀有，新陽七日，天意安排。丹鳳門開，黃麾仗立，此際應須召促回。人道是，卻暫時繡斧，索笑鹽梅。旴江假守非才，猶記得當時傳庾臺。算良機再會，摳衣來久，歸鞭何速，祝壽方才。應與邦人，傳為佳話，只為先生誕日來。明年看，是儂方九曲，公已三臺。
滿江紅
作者：劉浩（宋）

嶽瀆儲精，冰壺裡、精神可掬。三萬卷、龍蛇落紙，琅玕撐腹。便合彈冠登要路。如何袖手緘空谷。又誰知、天獨授先生，長生籙。鶴易怨，龜多縮。竹太瘦，梅偏獨。算人間何物，可傳心曲。但願君如天上月，年年此夜團如玉。更有人、千里共蟬娟，偷香祝。
沁園春
作者：趙希汰（宋）

持節浙東，六十年前，紫陽老師。看粟移七郡，功深到處，棠陰一道，民尚思之。心印親傳，雨巖來括，寅歲幸無庚子飢。仁同視，更備存先具，倉積千斯。青州陰德天知。只此事堪為崧嶽祈。與太夫人壽，相看華髮，轉中書令，長著斑衣。歲歲梅花，樽前索笑，霜月先圓兩夜規。稱觴了，報春風千里，班覲龍墀。
西江月
作者：徐儼夫（宋）

曲折迷春院宇，參差近水樓臺。吹簫人去燕歸來。空有落梅香在。花底三更過雨，酒闌一枕驚雷。明朝飛夢隔天涯。腸斷流鶯聲碎。
寶鼎現
作者：陳合（宋）

神鰲誰斷，幾千年再，乾坤初造。算當日、枰棋如許，爭一著、吾其衽左。談笑頃、又十年生聚，處處豳風葵棗。江如鏡，楚氛餘幾，猛聽甘泉捷報。天衣細意從頭補。爛山龍、華蟲黼藻。宮漏永、千門魚鑰，截斷紅塵飛不到。街九軌，看千貂避路，庭院五侯深鎖。好一部、太平六典，一一週公手做。赤舄繡裳，消得道、斑斕衣好。盡龐眉鶴髮，天上千秋難老。甲子平頭才一過，未說汾陽考。看金盤，露滴瑤池，龍尾放班回早。
木蘭花慢
作者：李芸子（宋）

佔西風早處，一番雨，一番秋。記故國斜陽，去年今日，落葉林幽。悲歌幾回激烈，寄疏狂、酒令與詩籌。遺恨清商易改，多情紫燕難留。嗟休。觸緒繭絲抽。舊事續何由。奈予懷渺渺，羈愁鬱郁，歸夢悠悠。生平不如老杜，便如它、飄泊也風流。寄語庭柯徑竹，甚時得棹孤舟。
洞仙歌
作者：張韞（宋）

花泥絮浪，殢春懷如酒。書卷爐燻夢清晝。喚玉京穩攜手鬆喬，飛光裡，笑傲白雲林岫。仙人猶狡獪，灑雪吹冰，聲落星河翠蛟走。問箬下留丹，別已千年，華表鶴、亦歸來否。有洞口、桃花識劉郎，共一笑相迎，朱顏如舊。
念奴嬌
作者：遊子西（宋）

暑塵收盡，快晚來急雨，一番初過。是處涼飆回爽氣，直把殘雲吹破。星律飛流，銀河搖盪，只恐冰輪墮。雲梯穩上，瓊樓今夜無鎖。便覺浮世卑沈，迴翔偃薄，似蟻空旋磨。想得九天高絕處，不比人間更火。獨立乾坤，浩歌春雪，可惜無人和。廣寒宮裡，有誰瀟灑如我。
清平樂
作者：施乘之（宋）

風消雲縷。一碧無今古。欲壞上元天不許。晴了晚來些雨。莫言冷落山家。山翁本厭繁華。試問蓮燈千炬，何如月上梅花。
八聲甘州
作者：賙濟川（宋）

有乾坤、清氣入詩脾，隨龍散神仙。蘸西湖和墨，長空為紙，幾度詩圓。消得宮妃捧硯，夜燭照金蓮。試問隔屏坐，誰後誰先。長是花香柳色，更風清月白，天入吟箋。自霞觴誤覆，謫下玉皇邊。笑隨歸、山中隨隱，且醉拼、斗酒寫新篇。天應笑，呼來時後，記上襟船。
點絳唇
作者：應次蘧（宋）

雪意嬌春，臘前妝點春風面。粉痕冰片。一笑重相見。倚竹偎松，誰道羅浮遠。寒更轉。楚騷為伴。韻繞香篝暖。
水龍吟
作者：李璮（宋）

腰刀首帕從軍，戍樓獨倚閑凝眺。中原氣象，狐居兔穴，暮煙殘照。投筆書懷，枕戈待旦，隴西年少。嘆光陰掣電，易生髀肉，不如易腔改調。世變滄海成田，奈群生、幾番驚擾。干戈爛漫，無時休息，憑誰驅掃。眼底山河，胸中事業，一聲長嘯。太平時、相將近也，穩穩百年燕趙。
賀新郎
作者：黃升（宋）

倦整摩天翼。笑歸來、點畫亭臺，按行泉石。落落元龍湖海氣，更著高樓百尺。收攬盡、水光山色。曾駕飈車蟾宮去，幾回批、借月支風敕。斯二者，慣相識。玲瓏窗戶青紅溼。夜深時、寒光爽氣，洗清肝膈。似此交遊真灑落，判與升堂入室。有永珍、來為賓客。不用笙歌輕點涴，看仙翁手搦虹霓筆。吟思遠，兩峰碧。
賀新郎
作者：黃升（宋）

風送行春步。漸行行、山迴路轉，入雲深處。問訊花梢春幾許，半在詩人杖屨。點點是、祥煙膏露。中有瑤池千歲種，整嚴妝、來作巢仙侶。相嫵媚，試凝佇。風流坐上揮談塵。更多情、多才多調，緩歌金縷。趁取芳時同宴賞，莫惜清樽緩舉。有明月、隨人歸去。從此一春須一到，願東君、長與花為主。泉共石，聞斯語。
賀新郎
作者：黃升（宋）

莫恨黃花瘦。正千林、風霜搖落，暮秋時候。晚節相看元不惡，采采東籬獨秀。試攬結、幽香盈手。幾劫修來方得到，與淵明、千載為知舊。同冷淡，比蘭友。柴桑心事君知否。把人間、功名富貴，付之塵垢。不肯折腰營口腹，一笑歸歟五柳。悵此意、而今安有。若得風流如此老，也何妨、相對無杯酒。詩自可，了重九。
賀新郎
作者：黃升（宋）

自掃梅花下。問梢頭、冷蕊疏疏，幾時開也。間者闊焉今久矣，多少幽懷欲寫。有誰是、孤山流亞。香月一聯真絕唱，與詩人、千載為嘉話。餘興味，付來者。清癯不戀華亭榭。待與君、白髮相親，竹籬茅舍。喜甚今年無酒禁，溜溜小槽壓蔗。已準擬、雪天霜夜。自醉自吟仍自笑，任解冠、落珮從嘲罵。書此意，寄同社。
木蘭花慢
作者：黃升（宋）

自沈香夢斷，風雨外、失餘春。悵袍錦淋漓，金鑾論奏，四海無人。蛾眉古來見妒，奈昭陽、飛燕亦成塵。惟有空梁落月，至今能為傳神。神遊八表跨長鯨。誰是再來身。愛雲月溪頭，玉環一曲，筆力千鈞。人間不堪著眼，但香名、百世尚如新。乞我九霞蜚佩，梯空共上秋旻。
木蘭花慢
作者：黃升（宋）

問潘郎兩鬢，更禁得、幾番秋。悵病骨臞臞，幽懷渺渺，短髮颼颼。雲邊一聲長笛，這風情、多屬趙家樓。敧枕困尋藥裹，薰衣慵訊香篝。悠悠。老矣復焉求。何止賦三休。念少日書癖，中年酒病，晚歲詩愁。已攀桂花作證，便從今、把筆一齊勾。只有煙霞痼疾，相陪風月交遊。
木蘭花慢
作者：黃升（宋）

問春春不語，謾新綠、滿芳洲。記歷歷前遊，看花南陌，命酒西樓。東風翠紅圍繞，把功名、一笑付糟丘。醉裡了忘身世，吟邊自負風流。風流。莫莫復休休。白髮漸盈頭。悵十載重來，略無歡意，惟有閒愁。多情向人似舊，但小桃、婀娜柳纖柔。望斷殘霞落日，水天拍拍飛鷗。
南柯子・南歌子
作者：黃升（宋）

天上傳新火，人間試夾衣。定巢新燕覓香泥。不為繡簾朱戶、說相思。側帽吹飛絮，憑欄送落暉。粉痕銷淡錦書稀。怕見山南山北、子規啼。
南柯子・南歌子
作者：黃升（宋）

蘭佩秋風冷，茱囊曉露新。多情多感怯芳辰。強折黃花來照、碧粼粼。落帽參軍醉，空樽靖節貧。世間那復有斯人。目送歸鴻西去、一傷神。
行香子
作者：黃升（宋）

寒意方濃。暖信才通。是晴陽、暗拆花封。冰霜作骨，玉雪為容。看體清癯，香淡佇，影朦朧。孤城小驛，斷角殘鍾。又無邊、散與春風。芳心一點，幽恨千重。任雪霏霏，雲漠漠，月溶溶。
賣花聲
作者：黃升（宋）

鶯蝶太匆匆。惱殺衰翁。牡丹開盡狀元紅。俯仰之間增感慨，花事成空。垂柳綠陰中。粉絮濛濛。多情多病轉疏慵。不是東風孤負我，我負東風。
賣花聲
作者：黃升（宋）

秋色滿層霄。剪剪寒飈。一襟殘照兩無聊。數盡歸鴉人不見，落木蕭蕭。往事欲魂消。夢想風標。春江綠漲水平橋。側帽停鞭沽酒處，柳軟鶯嬌。
長相思
作者：黃升（宋）

天悠悠。水悠悠。月印金樞曉未收。笛聲人倚樓。蘆花秋。蓼花秋。催得吳霜點鬢稠。香箋莫寄愁。
長相思
作者：黃升（宋）

砧聲齊。杵聲齊。金井欄邊敗葉飛。夜寒烏不棲。風悽悽。露悽悽。影轉梧桐月已西。花冠窗外啼。
長相思
作者：黃升（宋）

惜春歸。愛春歸。脫了羅衣著苧衣。綠陰黃鳥啼。酒醒時。夢醒時。清簟疏簾一局棋。丁東風馬兒。
感皇恩
作者：黃升（宋）

騎鶴上揚州，腰纏十萬。拈起詩人舊公案。看山看水，此去勝遊須遍。煩君收拾取，歸吟卷。少日風流，暮年蕭散。佳處何妨小留款。沙河塘上，落日繡簾爭卷。也須拂拭起，看花眼。
蝶戀花
作者：黃升（宋）

百計留春春不住。褪粉吹香，日日催教去。心事欲憑鶯語訴。流鶯劃地無憑據。綠玉闌干圍綺戶。一點柔紅，應在深深處。想倚翠簾吹柳絮。淺顰惆悵芳期誤。
月照梨花・河傳
作者：黃升（宋）

晝景。方永。重簾花影。好夢猶酣，鶯聲喚醒。門外風絮交飛。送春歸。修蛾畫了無人問。幾多別恨。淚洗殘妝粉。不知郎馬何處嘶。菸草萋迷。鷓鴣啼。
摸魚兒
作者：黃升（宋）

問山中、小桃開後，曾經多少晴雨。遙知載酒花邊去，唱我舊歌金縷。行樂處。正蝶繞蜂圍，錦繡迷無路。風光有主。想倚杖西阡，停杯北望，望斷碧雲暮。花知道，應倩蜚鴻寄語。年來老子安否。一春一到成虛約，不道樹猶如此。煩說與。但歲歲、東風妝點紅雲塢。劉郎老去。待有日重來，同君一笑，拈起看花句。
水龍吟
作者：黃升（宋）

少年有志封侯，彎弓欲掛扶桑外。一朝斂縮，蕭然清興，了無拘礙。袖裡陰符，枕中鴻寶，功名蟬蛻。看舌端霹靂，劇談玄妙，人間世、疑無對。閬苑醉鄉佳處，想當年、綠陰猶在。群仙寄語，不須點勘，鬼神功罪。碧海千尋，赤城萬丈，風高浪快。待踞龜食蛤，相期汗漫，與煙霞會。
西河
作者：黃升（宋）

天似洗。殘秋未有寒意。何人短笛弄西風，數聲壯偉。倚欄感慨展雙眸，離離煙樹如薺。少年事，成夢裡。客愁付與流水。筆床茶具老空山，未妨肆志。世間富貴要時賢，深居宜有餘味。大江東去日西墜。想悠悠千古興廢。此地閱人多矣。且揮弦寄興、氛埃之外。目送蜚鴻歸天際。
清平樂
作者：黃升（宋）

珠簾寂寂。愁背銀缸泣。記得少年初選入。三十六宮第一。當年掌上承恩。而今冷落長門。又是羊車過也，月明花落黃昏。
清平樂
作者：黃升（宋）

深深禁篽。霽日明鶯羽。風動槐龍交翠舞。恰恰花陰亭午。一簾暖絮悠揚。金爐旋炷沈香。天子方看諫疏，內人休鬥新妝。
酹江月・念奴嬌
作者：黃升（宋）

玉林何有，有一彎蓮沼，數間茅宇。斷塹疏籬聊補葺，那得粉牆朱戶。禾黍秋風，雞豚曉日，活脫田家趣。客來茶罷，自挑野菜同煮。多少甲第連雲，十眉環座，人醉黃金塢。回首邯鄲春夢破，零落珠歌翠舞。得似衰翁，蕭然陋巷，長作溪山主。紫芝可採，更尋巖谷深處。
酹江月・念奴嬌
作者：黃升（宋）

西風解事，為人間、洗盡三庚煩暑。一枕新涼宜客夢，飛入藕花深處。冰雪襟懷，琉璃世界，夜氣清如許。劃然長嘯，起來秋滿庭戶。應笑楚客才高，蘭成愁悴，遺恨傳千古。作賦吟詩空自好，不直一杯秋露。淡月闌干，微雲河漢，耿耿天催曙。此情誰會，梧桐葉上疏雨。
浣沙溪・浣溪沙
作者：黃升（宋）

鍾磬泠泠夜未央。梨花庭院月如霜。步虛聲裡拜瑤章。紫極清都雲渺渺，紅塵濁世事茫茫。未知誰有返魂香。
鷓鴣天
作者：黃升（宋）

瀋水香銷夢半醒。斜陽恰照竹間亭。戲臨小草書團扇，自揀殘花插淨瓶。鶯宛轉，燕丁寧。晴波不動晚山青。玉人只怨春歸去，不道槐雲綠滿庭。
鷓鴣天
作者：黃升（宋）

雨過芙蕖葉葉涼。摩挲短髮照橫塘。一行歸鷺拖秋色，幾樹鳴蟬餞夕陽。花側畔，柳旁相。微雲澹月又昏黃。風流不在談鋒勝，袖手無言味最長。
秦樓月・憶秦娥
作者：黃升（宋）

心如結。西風老盡黃花節。黃花節。塞鴻聲斷，冷煙悽月。漢朝陵廟唐宮闕。興衰萬變從誰說。從誰說。千年青史，幾人華髮。
重疊金・菩薩蠻
作者：黃升（宋）

西風半夜驚羅扇。蛩聲入夢傳幽怨。碧藕試初涼。露痕啼粉香。清冰凝簟竹。不許雙鴛宿。又是五更鐘。鴉啼金井桐。
重疊金・菩薩蠻
作者：黃升（宋）

南山未解松梢雪。西山已掛梅梢月。說似玉林人。人間無此清。此身元是客。小住娛今夕。拍手憑闌干。霜風吹鬢寒。
重疊金・菩薩蠻
作者：黃升（宋）

銀幡綵勝參差剪。東風吹上釵頭燕。一笑繞花身。小桃先報春。新春今日是。明日新年至。擘繭莫探官。人間行路難。
謁金門
作者：黃升（宋）

花事淺。方費化工勻染。牆角紅梅開未遍。小桃才數點。人在暮寒庭院。閒續茶經香傳。酒思如冰詩思懶。雨聲簾不卷。
南鄉子
作者：黃升（宋）

多病帶圍寬。未到衰年已鮮歡。夢破小樓風馬響，珊珊。缺月無情轉畫欄。涼入苧衾單。起探燈花夜欲闌。書冊滿床空伴睡，慵觀。拈得漁樵笛譜看。
南鄉子
作者：黃升（宋）

萬籟寂無聲。衾鐵稜稜近五更。香斷燈昏吟未穩，悽清。只有霜華伴月明。應是夜寒凝。惱得梅花睡不成。我念梅花花念我，關情。起看清冰滿玉瓶。
花發沁園春
作者：黃升（宋）

曉燕傳情，午鶯喧夢，起來檢校芳事。荼䕷褪雪，楊柳吹綿，迤邐麥秋天氣。翻階傍砌。看芍藥、新妝嬌媚。正鳳紫勻染綃裳，猩紅輕透羅袂。晝暖朱闌困倚。是天姿妖嬈，不減姚魏。隨蜂惹粉，趁蝶棲香，引動少年情味。花濃酒美。人正在、翠紅圍裡。問誰是、第一風流，折花簪向雲髻。
阮郎歸
作者：黃升（宋）

粉香吹暖透單衣。金泥雙鳳飛。閒來花下立多時。春風酒醒遲。桃葉曲，柳枝詞。芳心空自知。湘皋月冷佩聲微。雁歸人不歸。
鵲橋仙
作者：黃升（宋）

青林雨歇，珠簾風細，人在綠陰庭院。夜來能有幾多寒，已瘦了、梨花一半。寶釵無據，玉琴難託，合造一襟幽怨。雲窗霧閣事茫茫，試與問、杏梁雙燕。
鷓鴣天
作者：黃升（宋）

天氣清和僅兩旬。一旬前是佛生辰。當年來應徐卿夢，此夕遙瞻壽宿明。拼一笑，對諸賢。山翁何以祝龜齡。蟠桃瓜棗皆虛誕，願把陰功福後人。
瑞龍吟
作者：楊澤民（宋）

城南路。凝望映竹搖風，酒旗標樹。郊原遊子停車，問山崦裡，人家甚處。去還佇。徐見畫橋流水，小窗低戶。深沈綠滿垂楊，芳陰婭奼，嬌鶯解語。多謝佳人情厚，捲簾羞得，庭花飄舞。可謂望風知心，傾蓋如故。猶殢香玉，休賦斷腸句。堪憐處、生塵羅襪，凌波微步。底事匆匆去。為他系絆，離情萬緒。空有愁如縷。憶桃李春風，梧桐秋雨。又還過卻，落花飄絮。
瑣窗寒
作者：楊澤民（宋）

倦拂鴛衾，羞臨鵲鑑，懶開窗戶。韶華暗度，又過妒花風雨。掩燻爐、怕聞舊香，柳陰只有黃鶯語。似向人、欲說離愁，因念未歸行旅。春暮。知何處。便不念芳年，正當三五。輕衫快馬，去逐狂朋怪侶。便羅帷、香閣頓忘，枕邊要語曾記否。趁芳時、即早歸來，尚可殢清俎。
風流子
作者：楊澤民（宋）

佳勝古錢塘。帝居麗、金屋對昭陽。有風月九衢，鳳皇雙闕，萬年芳樹，千雉宮牆。戶十萬，家家堆錦繡，處處鼓笙簧。三竺勝遊，兩峰奇觀，湧金仙舸，豐樂霞觴。芙蓉城何似，樓臺簇中禁，簾卷東廂。盈望虎貔分列，鴛鷺成行。向玉宇夜深，時聞天樂，絳霄風軟，吹下爐香。惟恨小臣資淺，朝覲猶妨。
渡江雲
作者：楊澤民（宋）

漁鄉回落照，晚風勢急，騖鷺集汀沙。解鞍將憩息，細徑疏籬，竹隱兩三家。山餚野蔌，競素樸、都沒浮華。回望時，繞村流水，萬點舞寒鴉。休嗟。明年秋暮，一葉扁舟，望平川北下。應免勞、塵巾烏帽，宵炬紅紗。青蓑短棹長江碧，弄幾曲、羌管吹葭。人借問，鳴桹便入蘆花。
應天長
作者：楊澤民（宋）

夭桃弄粉，繁杏透香，依然舊日顏色。奈彼妒花風雨，連陰過寒食。金釵試尋妙客。正晝永、院深人寂。善歌更解舞，傳聞觸處聲藉。當日俊遊時，屢向平康，吟詠共題壁。自後縱經回曲，難尋阿姨宅。芳華苑，羅綺陌。怎斷得、怪蹤狂跡。慣來往，柳外花間，鶯燕都識。
荔枝香
作者：楊澤民（宋）

瞰水自多佳處。春未去。繡桷鬥起凌空，隱隱籠輕霧。已飛畫棟朝雲，又卷西山雨。相與。共煮新茶取花乳。開宴處。俯北榭、臨南浦。迤扁邐舟，雙漿棹歌齊舉。座上嘉賓，妙句無非賦鸚鵡。莫惜高燒蠟炬。
荔枝香
作者：楊澤民（宋）

未論離亭話別，涕先泫。旋滌瑤觶，深挹芳醪，凝愁滿眼。偎人大白鬚卷。歌遍。三勸。記得當時送□遠。素蟾屢明晦，彩雲易散。後約難知，又卻似、陽關宴。烏絲寫恨，帕子分香為郎翦。願郎安信頻遣。
還京樂
作者：楊澤民（宋）

春光至，欲訪清歌妙舞重為理。念鶯輕燕怯媚容，百斛明珠須費。算枕前盟誓。深誠密約堪憑委。意正美，嬌眼又灑，梨花春淚。記羅帷底。向鴛鴦、燈畔相偎，共把前回，詞語詠味。無端浪跡萍蓬，奈區區、又催行李。忍重看、小岸柳梳風，江梅鑑水。待學鶼鶼翼，從他名利榮悴。
掃花遊・掃地遊
作者：楊澤民（宋）

素秋漸老，正葉落吳江，雁橫南楚。暮霞散縷。聽寒蟬斷續，亂鴉鼓舞。客舍悽清，那更西風送雨。又東去。過野杏小橋，都在元處。心事天未許。似誤出桃源，再尋仙路。去年燕俎。記芳腮妒李，細腰束素。事沒雙全，自古瓜甜蒂苦。欲停佇。奈江頭、早催行鼓。
解連環
作者：楊澤民（宋）

塞鴻難託。奈雲深霧闊，水遙山邈。感兩情、渾若連環，念恩愛厚深，利名浮薄。便好歸來，怎禁得、許多蕭索。免懨懨瘦減，漫滯寢饘，枉費湯藥。伊心料應未若。對香消獸吻，月轉樓角。憑便是、鐵石心腸，有當日盟言，怎忍辜卻。冶葉倡條，尚自得、連枝雙萼。不成將、異葩豔卉，便教謝落。
玲瓏四犯
作者：楊澤民（宋）

韻勝江梅，笑杏俗桃粗，空眩妖豔。盡屏鉛華，天賦翠眉丹臉。門閉晝永春長，看燕子、並飛撩亂。嘆歲華若箭頻換。深院有誰能見。夜來初得同相薦。便門闌、瑞煙蔥茜。天然素質真顏色，直是驚人眼。曾向眾裡較量，似六個、骰兒六點。應自來恨悶，和想憶，都消散。
丹鳳吟
作者：楊澤民（宋）

荏苒秋光虛度，玩月池臺，登高樓閣。風傳霜信，遍送曉寒侵幕。淒涼細雨，灑窗飄戶，漏永更長，枕單衾薄。夢裡驚鴻喚起，坐對寒釭，猶聽晨漏殘角。先自宿酲似病，共愁造合滋味惡。雖有丁寧語，怕旁人多口，還類金鑠。如斯情緒，慼慼怎禁牢落。縱慾憑江魚寄往，漫霜毫頻握。幾時得見，諸事都記著。
滿江紅
作者：楊澤民（宋）

嫋娜身材，經行處、金蓮涉足。晨妝罷，黛眉新暈，素腰如束。丹臉勻紅香在臂，秀肌膩滑涼生肉。記那回、同賭選花圖，贏全域性。相思病，休殢卜。辜負卻，楊枝曲。漫榴花堆火，翠陰籠屋。菡萏方池閒豔蕊，畫堂未許歸雲宿。任利名、蹤跡久塵埃，教誰撲。
瑞鶴仙
作者：楊澤民（宋）

依山仍負郭。有松桂扶疏，煙霞渺漠。一年自成落。奈孤蹤還系，蠅頭蝸角。休嗤句弱。賦郊居、何讓沈約。記鄉人過我，儺立阼階，酒行先酌。遠映江山奇勝，下瞰重湖，上飛高閣。風簾絮幕。築新檻，種花藥。幸瓜期已近，秋風歸去，免得賓士味惡。待開池、剩起林亭，共同宴樂。
西平樂
作者：楊澤民（宋）

圃韭畦蔬，嫩雞野臘，鄰醞稚子能賒。羅幕新裁，畫樓高聳，松梧柳竹交遮。應便作歸休計去，高揖淵明，下視林逋，到此如何，又走風沙。都為啼號累我，思量事、未遂即諮嗟。連年奔逐，旁州外邑，舟楫輕揚，鞭□傾斜。仍冒觸、煙嵐邃險，風雪縱橫，每值初寒在路，炎暑登車，空向長途度歲華。消減少年，英豪氣宇，瀟灑襟懷，似此施為，縱解封侯，寧如便早還家。
浪淘沙慢
作者：楊澤民（宋）

禁城外，青青細柳，翠拂高堞。徵鼓催人驟發。長亭漸覺宴闋。情緒似丁香千百結。忍重看、手簡親折。聽怨舉離歌寄深意，新聲更清絕。心切。暮天塞草煙闊。正乍裛輕塵，新睛後，汨汨清渭咽。聞西度陽關，風致全別。玉杯屢竭。思故人千里，唯同明月。扶上雕鞍還三疊。那堪第四聲未歇。念蟾魄、能圓還解缺。況人事、莫苦悲傷悴豔色。歸來複見頭應雪。
憶舊遊
作者：楊澤民（宋）

念區區遠宦，帶月侵晨，燃燭中宵。在昔曾遊遍，過三湘下浙，二水通瀟。小舟暫輟蘭棹，羸馬復鞭搖。但舊日雄圖，平生壯氣，往往潛消。迢迢。向年事，記豔質平堤，曾共聽鏢。醉□遊沙市，被疏狂伴侶，朝暮相招。怎知後約難再，牛女隔星橋。待遠結雙成，他時去竊千歲桃。
驀山溪
作者：楊澤民（宋）

當年蘇小，家住苕溪尾。一棹採蓮歸，悄羞得、鴛鴦飛避。蘋洲蓼岸，花臉兩難分，崖半倚。風乍起。盪漾煙光裡。平生強項，未肯輕魚水。溪上偶相逢，這一段、風情怎已。紉蘭解佩，不負有情人，金尊側，羅帳底。佔盡人間美。
少年遊
作者：楊澤民（宋）

金爐噴獸枕敧山。衾帳不知寒。數片飛花，初臨窗外，猶作墮梅看。明年此際應東去，藤轎逐徵鞍。山水屏中，鶯花堆裡，相與下臨安。
少年遊
作者：楊澤民（宋）

三分芳髻攏青絲。花下見仙姿。殢雨情懷，沾風蹤跡，相見恨歡遲。能言豔色如桃李，曾折最先枝。冶葉叢中，閒花堆裡，那有者相知。
秋蕊香
作者：楊澤民（宋）

向曉銀瓶香暖。宿蕊猶殘嬌面。風塵一縷透窗眼。恨入春山黛淺。短書封了憑金線。系雙燕。良人貪逐利名遠。不憶幽花靜院。
漁家傲
作者：楊澤民（宋）

穠李素華曾縞晝。當年獨冠群芳秀。今日再來眉暗鬥。誰人後。追思恰似章臺柳。先自病來遲唧溜。肌膚瘦減寬襟袖。已是無聊仍斷酒。徘徊久。者番枉走長亭候。
漁家傲
作者：楊澤民（宋）

未把金盃心已惻。少年病酒還成積。一昨宦遊來水國。心知得。陶陶大醉何人識。日近偶然頻燕客。尊前巾帽時敧仄。致得沈痾盟枕蓆。吾方適。從今更不嘗涓滴。
南鄉子
作者：楊澤民（宋）

乘月上高樓。一片清光浩莫收。簾卷好風知客意，颼颼。山自縱橫水自流。卻繞古城頭。塵事匆匆得少休。遙送徵鴻千里外，明眸。消盡人間萬種愁。
望江南・憶江南
作者：楊澤民（宋）

尋勝去，驅馬上南堤。信腳不知人遠近，醉眠猶勸玉東西。歸帽任衝泥。春雨過，農事在瓜蹊。野卉無名隨路滿，山禽著意傍人啼。鼓角已悲悽。
浣溪沙
作者：楊澤民（宋）

芳蕊鬅鬆夾道垂。珠幢玉節下瑤池。異香團就小花兒。應念裴航佳句好，休論白傅送行悲。月娥親自送仙衣。
浣溪沙
作者：楊澤民（宋）

原上芳華已亂飛。林間佛日卻暉暉。一花六葉殿春歸。身外色香空荏苒，鼻端訊息正霏微。禪林曲幾坐忘時。
浣溪沙
作者：楊澤民（宋）

金粟蒙茸翠葉垂。月宮仙種下天涯。兒曹攀折有云梯。枕畔幽芳醒睡思，爐中換骨脫金泥。待持金翦怕兒啼。
迎春樂
作者：楊澤民（宋）

池邊刺竹初成屋。撥芳甕、酒初熟。奈巾車秣馬催人速。還又伴、孤雲宿。蝸角蠅頭相窘束。滿眼地、水青山綠。要解別來愁，除是再偎香玉。
迎春樂
作者：楊澤民（宋）

沈吟暗想狂蹤跡。親曾作、燕堂客。賞春風、共醉垂楊陌。雲鬢嚲、金釵側。對酒何曾辭大白。十年後、音塵俱息。今日走江西，空悵望、荊湖北。
點絳唇
作者：楊澤民（宋）

流水泠泠，閉門時候廉纖雨。菱歌齊舉。風暖飄香絮。一葉扁舟，過盡鶯啼處。空凝佇。到頭辛苦。暮色聞津鼓。
一落索
作者：楊澤民（宋）

水與東風俱秀。一池春皺。滿庭花卉盡芳菲，只有朵、江梅瘦。譜裡知名自久。真情難有。縱然時下有真情，又還似、章臺柳。
一落索
作者：楊澤民（宋）

識盡人間甘苦。不如歸去。先來孤館客愁多，更傾下、連宵雨。盡日登山繞樹。祿非尺素。竹雞啼了杜鵑啼，甚都在、人愁處。
滿庭芳
作者：楊澤民（宋）

春過園林，雨餘池沼，嫩荷點點青圓。晝長人靜，芳樹欲生煙。一徑幽通邃竹，松風漱、石齒濺濺。平生志，功名未就，先覓五湖船。不如，歸去好，良田二頃，茅舍三椽。任高歌月下，痛飲花前。果解忘情寄意，又何在、頻撫無弦。煙波友，扁舟過我，相伴白鷗眠。
隔浦蓮近拍
作者：楊澤民（宋）

桑陰柔弄羽葆。蓮渚芳容窈。翠葉濃障屋，綿蠻時囀黃鳥。閒步挼嫩草。魚兒鬧。作隊遊蘋沼。畫屏小。紗廚簟枕，接挼沈醉猶倒。華胥境界，燕子幾聲催曉。攜手蘭房未步到。還覺。衷情知向誰表。
法曲獻仙音
作者：楊澤民（宋）

汀蓼收紅，井梧凋綠，嚦嚦徵鴻南度。靜聽寒砧，悶敧孤枕，蟾光夜深窺戶。露暗滴、芭蕉重，瀟瀟本非雨。砌蛩語。怎知人、漏長無寐，因念遊子，路修道又阻。早起懶晨妝，自秋來、眉黛誰嫵。淨幾明窗，但無憀、空對蠻素。早知伊、別後恁久，悔教伊去。
選官子・選冠子
作者：楊澤民（宋）

塞雁呼雲，寒蟬噪晚，繞砌夜蛩悽斷。迢迢玉宇，耿耿銀河，明月又歌團扇。行客暮泊郵亭，孤枕難禁，一窗風箭。念松荒三逕，門低五柳，故山猶遠。堪嘆處。對敵風光，題評景物，惡句斐然揮染。風埃世路，冷暖人情，一瞬幾分更變。唯有芳姿為人，歌意尤深，笑容偏倩。把新詞拍段，偎人低唱，鳳鞋輕點。
側犯
作者：楊澤民（宋）

九衢豔質，看來怎比他閒靚。清韻。似照水橫斜暮臨鏡。林間頓畫閣，花底藏芳徑。幽靜。將絳燭、高燒照雙影。瓊瑤皓素，未及肌膚瑩。伊試省。我從今、還肯再孤另。記取蘭房，夜深人迥。窗外月照，一方天井。
塞翁吟
作者：楊澤民（宋）

院宇臨池水，橋邊繞水朧□。橋左右，水西東。水木兩芙蓉。低疑洛浦凌波步，高如弄玉凌空。葉百疊，蕊千重。更都染輕紅。沖沖。能消盡，憂心似結，看豔色、渾如夢中。為愛惜芳容未盡，好移去，滿插家園，特與培封。年年對賞美質，朝朝披玩香風。
蘇幕遮
作者：楊澤民（宋）

日烘晴，風卻暑。簾幕中間，紫燕呢喃語。嫩竹新荷初沐雨。曲欄幽軒，四面明窗舉。夏初臨，春又去。不願封侯，祗怕為羈旅。溪上故人無恙否。欲唱菱歌，發棹歸南浦。
浣溪沙
作者：楊澤民（宋）

南國幽花比並香。直從初夏到秋涼。素馨茉莉佔時光。梅□正寒方著蕊，芙蓉過暑即空塘。箇中春色最難量。
浣溪沙
作者：楊澤民（宋）

一徑栽培九畹成。叢生幽谷免敧傾。異芳止合在林亭。馥郁國香難可擬，紛紜俗眼不須驚。好風披拂雨初晴。
浣溪沙
作者：楊澤民（宋）

仙子何年下太空。凌波微步笑芙蓉。水風殘月助惺忪。礬弟梅兄都在眼，銀臺金盞正當胸。為伊一醉酒顏紅。
浣溪沙
作者：楊澤民（宋）

風遞餘花點素繒。日烘芳炷下蘿藤。為誰雕琢碎春冰。玉蕊觀中猶得譽，木樨巖下尚馳聲。何如高架任伊憑。
點絳唇
作者：楊澤民（宋）

雨歇方塘，清圓一一風荷舉。艤舟南浦。忘卻來時路。醉拍春衫，便欲隨君去。猶回顧。阿蠻樊素。更有留人處。
訴衷情
作者：楊澤民（宋）

眼前時果漫堆盤。莫是又貪酸。因何近來銷減，微褪臉霞丹。還只為，枕衾閒。淚痕斑。我能醫療，一服收功，只霎時間。
風流子
作者：楊澤民（宋）

行樂平生志，方從事、未出已思歸。嘆歡宴會同，類多暌阻，冶遊蹤跡、還又參差。年華換，利名虛歲月，交友半雲泥。休憶舊遊，免成春瘦，莫懷新恨，恐惹秋悲。惟思行樂處，幾思為春困，醉枕羅衣。何事暗辜芳約，偷負佳期。念待月西廂，花陰淺淺，倚樓南陌，雲意垂垂。別後頓成消黯，伊又爭知。
華胥引
作者：楊澤民（宋）

徵車將動，愁不成歌，對顰翠葉。靜掩蘭房，香鋪臥鴨煙罷唼。別後羞看霓裳，更把箏休軋。頻數更籌，乍寒孤枕偏怯。嘗為霜髭，弄纖纖、向人輕鑷。舊詞新句，幽窗時時並閱。藥餌衣衾，愁頓放、一番行篋。朝晚歸家，又煩春筍重疊。
宴清都
作者：楊澤民（宋）

早作聽晨鼓。徵車動、畫橋乘月先度。鄰雞唱曉，人家未起，尚扃柴戶。沙邊塞雁聲遙，料不見、當時伴侶。似怎地、滿眼愁悲，秋如宋玉難賦。休論愛合暌離，微官繫縛，期會良苦。封侯萬里，金堆北斗，不如歸去。歡娛漸入佳趣，算畫在、屏幃邃處。仗小詞、說與相思，伊還會否。
四園竹
作者：楊澤民（宋）

殘霞殿雨，皞氣入窗扉。井梧墮葉，寒砌叫蛩，秋滿屏幃。羅袖匆匆敘別，淒涼客裡，異鄉誰更相知。念伊其。當時芍藥同心，誰知又爽佳期。直待金風到後，紅葉秋時。細寫情辭。何用紙。又卻恐、秋深葉漸稀。
齊天樂
作者：楊澤民（宋）

護霜雲澹蘭皋暮，行人怕臨昏晚。皓月明樓，梧桐雨葉，一片離愁難翦。殊鄉異景，奈頻易寒暄，屢更茵簟。案牘紛紜，夜深猶看兩三卷。平川回棹未久，簡書還授命，又催程限。貢浦南遊，桃江西下，還是水行陸轉。天寒雁遠。但獨擁蘭衾，枕檀誰薦。再促徵車，月華猶未斂。
木蘭花・玉樓春
作者：楊澤民（宋）

奇容壓盡群芳秀。枕臂濃香猶在袖。自從草草為傳杯，但覺厭厭長病酒。堤上路長官柳瘦。愁在月明霜落後。須知斗帳夜寒多，早趁西風回鷁首。
霜葉飛
作者：楊澤民（宋）

朔風嚴緊，長空布、同雲低黯天表。更堪中夕振寒威，敧枕風聲悄。望皓潔、窗紗向曉。珠簾才上銀鉤小。聽美人都驚□，老盡群山，遠近相照。深意勸客金尊，皚皚千里，瓊臺瑤圃重到。綺羅香暖恣歡娛，暫爾寬懷抱。更幾朵、梅花開了。巡簷聊與花相調。算瑞氣、豐穰兆。來歲強如，舊年多少。
蕙蘭芳・蕙蘭芳引
作者：楊澤民（宋）

池亭小，簾幕初下，散飛鳧騖。乍風約雲開，遙障幾眉橫綠。畫橋架月，映四岸、垂楊遮屋。繞翠欄滿檻，盡是新栽花竹。風送荷香，涼生冰簟，豈畏炎燠。便催喚雙成，看舞相時麗曲。及瓜雖近，要娛我目。教後人行樂，亦非吾獨。
塞垣春
作者：楊澤民（宋）

繡閣臨芳野。向晚把、花枝卸。世間尋覓，除是圖畫。這歡娛已係人心也。更翰墨、新揮灑。展蠻箋、明窗底，把□心事都寫。謝女與檀郎，清才對、真態俱雅。鳳枕樂春宵，絳帷度秋夜。便同雲黯淡，冰霰縱橫，也並眠鴛衾下。假使過炎暑，共將羅扇把。
丁香結
作者：楊澤民（宋）

梅雨猶清，冷風乘急，遙送萬絲斜隕。聽水翻雷迅。冒霧溼，但覺衣裘皆潤。亂山煙嶂外，輕寒透、未免強忍。崎嶇危石，聳峭峻嶺，都齊行盡。指引。看負弩旌旗，謾卷空、排素陣。向晚收雲，黎明見日，漸生紅暈。堪嘆萍泛浪跡，□事無長寸。但新來纖瘦，誰信非因病損。
氐州第一
作者：楊澤民（宋）

瀟瀟寒庭，深院繡蓋，佳人就中嬌小。半額裝成，纖腰浴罷，初著銖衣縹緲。徐整鸞釵，向鳳鑑、低徊斜照。情態方濃，憨痴不管，綠稀紅老。閬苑春回花枝少。漫微步、芳叢頻繞。密意難窺，幽歡未講，時把琵琶抱。但多才強傅粉，何須用、千金買笑。一枕春酲，笑巫陽、朝雲易曉。
解蹀躞
作者：楊澤民（宋）

一掬金蓮微步。堪向盤中舞。主人開闔，呼來慰行旅。暫時略得舒懷，事如橄欖，餘甘卒難回苦。惹愁緒。便□偎人低唱，如何當奇遇。怎生真得、歡娛效雲雨。有計應不為難，待□押出門時，卻教休去。
少年遊
作者：楊澤民（宋）

鸞胎麟角，金盤玉箸，芳果薦香橙。洛浦佳人，緱山仙子，高會共吹笙。揮毫便掃千章曲，一字不須更。絳闕瑤臺，星橋雲帳，全勝少年行。
慶春宮・高陽臺
作者：楊澤民（宋）

曲渚瀾生。遙峰雲斂，據鞍又出江城。青子垂枝，翠陰遮道，乍聞一兩蟬聲。素蟾猶在，但惟有、長庚殿星。征夫前路，應怪勞生，塵事相縈。年來厭逐時迎。千里追尋，兩鬢凋零。佳景良辰，無憀虛度，誰憐客裡悽清。不如歸去，任兒輩、功名遂成。舊歡重理，莫笑淵明，卻賦閒情。
醉桃源・阮郎歸
作者：楊澤民（宋）

十年依舊破衫青。空書制敕綾。但知心似玉壺冰。牛衣休涕零。聊蹇傲，莫升騰。毋為附驥蠅。前山可數且徐行。不須催去程。
醉桃源・阮郎歸
作者：楊澤民（宋）

大都修煉似蒸沙。陰陽失兩家。正如飛鱉舞長蛇。寧知飲月華。回老貌，假群娃。燻蒸成絳霞。但教心地不傾斜。巢中能養鴉。
點絳唇
作者：楊澤民（宋）

岸草離離，暮天雨過添清潤。小舟移近。怕得江頭信。無奈風高，雁字難成陣。思排悶。管絃難趁。怎解心頭恨。
夜遊宮
作者：楊澤民（宋）

一葉飄然下水。船頭轉、已行十里。冷落杯盤薦梅子。又經過，嶺邊村，江上市。那更輕帆底。一路上、翠飄紅墜。深夜方眠五更起。說相思，試揮毫，還滿紙。
夜遊宮
作者：楊澤民（宋）

淚眼偎人強斂。鮫綃上、尚餘斑點。別後何愁不相見。只愁伊，被旁人，施暗箭。致得心腸轉。教令得、神魂撩亂。那更日疏又日遠。恁時節，想難為，看我面。
訴衷情
作者：楊澤民（宋）

侵晨呵手怯清霜。閒寫兩三行。都將舊遊新恨，收拾入行裝。人乍別，路尤長。漫嗟傷。不如歸去，只者溫柔，便是仙鄉。
傷情怨・清商怨
作者：楊澤民（宋）

嬌痴年紀尚小。試晚妝初了。自戴黃花，開奩還自照。臨岐離思浩渺。道未寒、須管來到。記取叮嚀，教人歸且早。
紅林擒近
作者：楊澤民（宋）

輕有鵝毛體，白如龍腦香。瓊筍綴飛桷，冰壺鑑方塘。渾如瑤臺閬苑，更無茅舍蓬窗。畫閣自有梅裝。貪耍罷彈簧。鼓舞沽酒市，蓑笠釣魚鄉。遐觀自樂，吾心何必濠梁。待喬木都凍，千山盡老，更煩玉指勸羽觴。
紅林擒近
作者：楊澤民（宋）

梅信初回暖，風稜猶壯寒。禾稼響圭璧，簾旌隱琅玕。門外群山尚滿，窗前數片餘殘。凍底潛有魚翻。東風漸生瀾。杖策扶半醉，燕寢有餘歡。兒童自捧，皚皚調蜜盈盤。兆豐穰和氣，來呈美瑞，莫同輕薄飛絮看。
滿路花・促拍滿路花
作者：楊澤民（宋）

雙眼灩秋波，兩臉凝春雪。尊前初見處，琴心絕。千磨百難，石上瓊簪折。人非天樣闊。車馬難通，奈何沒個關節。深盟密約，齧臂曾流血。須知絃斷有，鸞膠接。別離日久，轉覺歸心切。先把新詞說。憔悴相容，怕伊相見難別。
解語花
作者：楊澤民（宋）

星橋夜度，火樹宵開，燈月光交射。翠簷銅瓦。相輝映、隱隱絳霞飄下。風流豔雅。向柳陌、纖纖共把。筵宴時、頻酌香醪，寶鴨噴沈麝。已是歡娛盡夜。對芳時堪畫，條倡葉冶。鴛燈詩帕。嬉遊看、到處驟輪馳馬。十千換也。惟好事、寸心難謝。聽九衢、三市行歌，到曉鍾才罷。
倒犯
作者：楊澤民（宋）

黛眉新掃。芳容襯縞。佳人在、翠簾深窈。逡巡遽贈詩語，因詢屏幃悄。道自有、藍橋美質誠堪表。倩纖纖、捧芳醥。琴劍度關，望玉京人，迢迢天樣窵。下馬叩靖宇，見仙女、雲英小。算冠絕、人間好。飲刀圭、神丹同得道。感向日，夫人指示相垂照。壽齊天后老。
大酺
作者：楊澤民（宋）

漸雨回春，風清夏，垂柳涼生芳屋。餘花猶滿地，引蜂遊蝶戲，慢飛輕觸。院宇深沈，簾櫳寂靜，蒼玉時敲疏竹。雕樑新來燕，恣呢喃不住，似曾相熟。但雙去並來，漫縈幽恨，枕單衾獨。仙郎去又速。料今在、何許停雙轂。任夢想、頻登臺榭，遍倚闌干，水雲千里空流目。縱遇雙魚客，難盡寫、別來心曲。媚容幸傾城國。今日何事，還又難分麰菽。寸心天上可燭。
玉燭新
作者：楊澤民（宋）

梨花寒食後。被麗日和風，一時開就。濛濛雨歇，香猶嫩、漸覺芳心彰漏。牆頭月下，似舊日鶯鶯相候。纖手為、攀折翹枝，輕盈露沾紅袖。風流出浴楊妃，向海上何人，更詢安否。百花任鬥。應粉豔、未減杏粗梅瘦。膚豐肉秀。□可與群芳推首。□方待、酣飲花前，輕歌緩奏。
花犯
作者：楊澤民（宋）

百花中，夭桃秀色，堪餐作珍味。武陵溪上，□宋玉牆頭，全勝姝麗。去年此日佳人倚。凝情心暗喜。恨未得、合歡鴛帳，歸來猶半被。尋春記前約因□，題詩算怎耐、相思憔悴。攀玩對、東君道，莫教輕墜。尖纖向、鬢邊戴秀，芳豔在、多情雲翠裡。看媚臉、與花爭好，休誇空覓水。
醜奴兒・採桑子
作者：楊澤民（宋）

冰姿冠絕人間世，傲雪凌霜。蕊點檀黃。更看紅唇間素妝。清芬不是先桃李，桃李無香。回出林塘。萬木叢中獨秉陽。
水龍吟
作者：楊澤民（宋）

膩金勻點繁英，好風更與花為地。梅魂蕙魄，素馨□長，酴醿請避。拍塞清香，遠聞十里，如何藏閉。笑東籬嫩菊，空攢細蕊，祗供得、重陽淚。爭似青青葉底。傍西窗、時復輕吹。玉爐換骨，寶瓶燻夢，幽人睡起。管領秋光，留連佳景，幾多新意。怕姮娥、不□蟾宮桂種，□高枝比。
六醜
作者：楊澤民（宋）

嘆濃歡易散，便忍把、恩情拋擲。恁時寸心，惟思生翅翼。別後蹤跡。不定如萍泛，暫拋江沔，又留連京國。芳容料見尤光澤。共賞青樓，同遊綺陌。皆曾痛憐深惜。縱鱗鴻託意，雲水猶隔。蘭房深寂。映輕紅淡碧。翠竹名花底、同燕息。杯盤屢肯留客。見真誠厚愛，意深情極。烏紗翦為新冠幟。誰知道、荏苒塵埃帶抹，任他傾側。朝雲信、且候潮汐。但寸心、未改伊人在，應須近得。
虞美人
作者：楊澤民（宋）

層層樓閣薰風暖。花裡香苞短。清芬不逐火雲消。看了一重姿媚、一重嬌。幾回池上尋芳徑。驚見波中影。似將千葉再苞封。腸斷昭陽一笑、付飛鴻。
虞美人
作者：楊澤民（宋）

小池芳蕊初開遍。恰似新妝面。扁舟一葉過吳門。只向花間高臥、度朝昏。浮萍點綴因風絮。更共鴛鴦語。花間有女恰如雲。不惜一生常作、採花人。
蘭陵王
作者：楊澤民（宋）

翠竿直。一葉扁舟漾碧。澄江上、幾度嘯日迎風，怡怡釣秋色。漁鄉共水國。都屬滄浪傲客。煙波外，風笠雨蓑，才擲絲綸便千尺。飄然去無跡。恣腳釦雙船，帆掛輕席。盈鉤香餌魚爭食。更撥棹葭岸，放篙菱浦，才過新柵又舊驛。佔江南江北。堪惻。利名積。算縱有豪華，難比清寂。須知此樂天無極。有一斗芳酒，數聲橫笛。蘆花深夜，半醉裡、任露滴。
蝶戀花
作者：楊澤民（宋）

蠟盡江南梅發後。萬點黃金，嬌眼初窺牖。曾見渭城人勸酒。嫩條輕拂傳杯手。料峭東風寒欲透。暗點輕煙，便覺添疏秀。莫道故人今白首。人雖有故心無舊。
蝶戀花
作者：楊澤民（宋）

初過元宵三五後。曲檻依依，終日搖金牖。瘦損舞腰非為酒。長條聊贈垂鞭手。幾葉小梅春已透。信是風流，佔盡人間秀。走馬章臺還舉首。可人標韻強如舊。
蝶戀花
作者：楊澤民（宋）

寂寞春殘花謝後。落絮輕盈，點點穿風牖。濃綠陰中人買酒。涼生午扇都停手。葉密啼鶯飛不透。要詠清姿，除是憑才秀。往日周郎為唱首。今將高韻重翻舊。
蝶戀花
作者：楊澤民（宋）

百卉千花都綻後。浥露依風，翠影籠芳牖。杏臉桃腮勻著酒。青紅相映如攜手。一段簾絲風約透。妝點亭臺，表裡俱清秀。幾度長提頻矯首。青青顏色新如舊。
西河
作者：楊澤民（宋）

形勢地。岳陽事見圖記。因山峭拔聳孤城，畫樓湧起。楚吳巨澤坼東南，驚濤浮動空際。半天樓欄翠倚。記人鳳舸難系。空餘細草沒章華，但存故壘。二妃祠宇隔黃陵，精魂遙接雲水。蟹魚橘柚漸上市。是當年屈宋鄉里。別有老仙高世。袖青蛇屢入，都無人對。唯有枯松城南里。
三部樂
作者：楊澤民（宋）

濃綠叢中，露半坼芳苞，自然奇絕。水亭風檻，正是蕤賓之月。固知道、春色無多，但絳英數點，照眼先發。為君的皪，盡是重心千葉。紅巾又成半蹙。試尋雙寄意，向麗人低說。但將一枝，插著翠環絲髮。映秋波、豔雲近睫。知厚意、深情更切。賞玩未已，看葉下、珍味還結。
菩薩蠻
作者：楊澤民（宋）

吟風敲遍闌干曲。極目澄江千頃綠。長笛下扁舟。一聲人倚樓。床頭醅正發。帳底人如雪。月色夜來看。可堪霜信寒。
品令
作者：楊澤民（宋）

日長風靜。濃香在、珠簾花影。棋具對著明窗近。未排角勢，鴉鷺先分陣。雙疊遠山非有恨。正藏機休問。便如喝采爭堂印。局番無定。有幸君須盡。
玉樓春
作者：楊澤民（宋）

筆端點染相思淚。盡寫別來無限意。祗知香閣有離愁，不信長途無好味。行軒一動須千里。王事催人難但已。床頭酒熟定歸來，明月一庭花滿地。
滿路花・促拍滿路花
作者：楊澤民（宋）

愁得鬢絲斑，沒得心腸破。上梢恩共愛，忒過火。一床錦被，將為都包裹。剛被旁人隔，不似鴛鴦，等閒常得雙臥。非無意智，觸事應偏左。那堪名與利，相羈鎖。一番記著，一夜還難過。伊還思念我。等得歸來，恁時早早來呵。
聲聲慢
作者：陳鬱（宋）

澄空初霽，暑退銀塘，冰壺雁程寥寞。天闕清芬，何事早飄巖壑。花神更裁麗質，漲紅波、一奩梳掠。涼影裡，算素娥仙隊，似曾相約。閒把兩花商略。開時候、羞趁觀桃階藥。綠幕黃簾，好頓膽瓶兒著。年年粟金萬斛，拒嚴霜、綿絲圍幄。秋富貴，又何妨、與民同樂。
寶鼎現
作者：陳鬱（宋）

虞弦清暑，佳氣蔥鬱，非煙非霧。人正在、東闈堂上，分瑞祥輝騰翠渚。奉玉斝，總歡呼稱頌，爭羨神光葆聚。慶誕節、彌生二佛，接踵瑤池仙母。最好英慧由天賦。有仁慈寬厚襟宇。每留念、修身忱意，博問謙勤親保傅。染寶翰、鎮規隨宸畫，心授家傳有素。更吟詠、形容雅頌，隱隱賡歌風度。恩重漢殿傳觴，宣付祝、恭承天語。對南薰初試，宮院笙簫競舉。但長願，際昇平世，萬載皇基因睹。問寢日，俟雞鳴舞拜，龍樓深處。
絳都春
作者：陳鬱（宋）

晴天媚曉。正禁苑乍暖，鶯聲嬌小。柳拂玉闌，花映朱簾韶光早。熙朝多暇舒長晝。慶聖主、新頒飛詔。貽謀恩重，齊家有訓，萬邦儀表。偏稱宮闈歡笑。釀和氣共結，天香繚繞。侍宴回車，韶部將迎金蓮照。雞鳴警戒丁寧了。但管取、鹹常同道。東皇先報宜男，已生瑞草。
念奴嬌
作者：陳鬱（宋）

沒巴沒鼻，霎時間、做出漫天漫地。不論高低並上下，平白都教一例。鼓動滕六，招邀巽二，一任張威勢。識他不破，只今道是祥瑞。卻恨鵝鴨池邊，三更半夜，誤了吳元濟。東郭先生都不管，關上門兒穩睡。一夜東風，三竿暖日，萬事隨流水。東皇笑道，山河原是我底。
玉連環・解連環
作者：馮偉壽（宋）

謫仙往矣，問當年、飲中儔侶，於今誰在。嘆沈香醉夢，胡塵日月，流浪錦袍宮帶。高吟三峽動，舞劍九州隘。玉皇歸覲，半空遺下，詩囊酒佩。雲月仰挹清芬，攬虯鬚、尚友千載。晉宋頹波，羲皇春夢，尊前一慨。待相將共躡，龍肩鯨背。海山何處，五雲靉靉。
春風嫋娜
作者：馮偉壽（宋）

被梁間雙燕，話盡春愁。朝粉謝，午花柔。倚紅闌故與，蝶圍蜂繞，柳綿無數，飛上搔頭。鳳管聲圓，蠶房香暖，笑挽羅衫須少留。隔院蘭馨趁風遠，鄰牆桃影伴煙收。些子風情未減，眉頭眼尾，萬千事、欲說還休。薔薇露，牡丹球。殷勤記省，前度綢繆。夢裡飛紅，覺來無覓，望中新綠，別後空稠。相思難偶，嘆無情明月，今年已是，三度如鉤。
春雲怨
作者：馮偉壽（宋）

春風惡劣。把數枝香錦，和鶯吹折。雨重柳腰嬌困，燕子欲扶扶不得。軟日烘煙，乾風吹霧，芍藥荼䕷弄顏色。簾幕輕陰，圖書清潤，日永篆香絕。盈盈笑靨宮黃額。試紅鸞小扇，丁香雙結。團鳳眉心倩郎貼。教洗金罍，共看西堂，醉花新月。曲水成空，麗人何處，往事暮雲萬葉。
雲仙引
作者：馮偉壽（宋）

紫鳳台高，紅鸞鏡裡，馡馡幾度秋馨。黃金重，綠雲輕。丹砂鬢邊滴粟，翠葉玲瓏煙剪成。含笑出簾，月香滿袖，天霧縈身。年時花下逢迎。有遊女、翩翩如五雲。亂擲芳英，為簪斜朵，事事關心。長向金風，一枝在手，嗅蕊悲歌雙黛顰。繞臨溪樹，對初弦月，露下更深。
眼兒媚
作者：馮偉壽（宋）

自顰雙黛聽啼鴉。簾外翠煙斜。社前風雨，已歸燕子，未入人家。鞋兒試著無人看，莫是忒寬些。想它樓上，悶拈簫管，憔悴鶯花。
木蘭花慢
作者：馮偉壽（宋）

酒醒人世換，碧桃靚、海山春。任青鳥沈沈，紫鱗杳杳，有玉林人。宮袍掉頭未愛，愛荷衣、不染市朝塵。仙樣蓬萊翰墨，雲間鸞鳳精神。笑呼銀漢入金鯨。瓊苑自由身。羨咳唾成章，香薰花霧，音和韻鈞。六丁夜來捧去，便天人、也自嘆尖新。那得金箋飛灑，浩歌飛步蒼旻。
失調名
作者：陳無咎（宋）

一年一度春來，何時是了。花落花開渾是夢，只解把人引調。可憐浮世，等閒過日，卻不識，綠水青山，四時都好。遇筆題詩，逢人飲酒，世間萬事，看盡多多少少。怎得似、羽扇綸巾，雲屏煙障，幾曾受些兒煩惱。便乘風歸去小蓬萊，聽門外、猿啼鶴嘯。
沁園春
作者：陳草閣（宋）

霜剝枯崖，何處郵亭，玉龍夜呼。喚經年幽夢，悠然獨覺，參橫璇漢，漏徹銅壺。漠漠風煙，昏昏水月，醉聳詩肩騎瘦驢。孤吟處，更尋香弔影，搔首踟躕。古心落落如予。悄獨立高寒凌萬夫。對荒煙野草，淺溪沙路，班荊三嗅，此意誰如。高臥南陽，歸來彭澤，借問風光還似無。難窮處，待憑將妙手，作歲寒圖。
木蘭香・減字木蘭花
作者：徐介軒（宋）

一簾疏雨。道是無情還有思。坐久魂銷。風動珠唇點點嬌。生平浩氣。靜樂機關隨處是。燻透寒衾。蝴蝶休縈萬里心。
步蟾宮
作者：章耐軒（宋）

未開大如木犀蕊。開後是、梅花小底。け然只欲住山林，肯容易、結根城市。葉兒又與冬青比。算何止、香聞七里。不因山谷品題來，誰知道、是水仙兄弟。
浣溪沙
作者：昭順老人（宋）

的皪堪為席上珍。銀鐺百沸麝臍薰。蕭娘欲餌意中人。拈處玉纖籠蚌顆，剝時瓊齒嚼香津。仙郎入口即輕身。
南柯子・南歌子
作者：陳舜翁（宋）

德祖家珍熟，錢塘五月中。碧梧桐蓋翠筠籠。傾向水晶盤內、鬥嘗空。絳粟成團小，清甜笑蜜濃。微酸猶解慘人容。最是玉纖拈處、染輕紅。
浪淘沙
作者：洪子大（宋）

上苑又春殘。櫻顆如丹。明光宮裡水晶盤。想得退朝花底散，宣賜千官。往事記金鑾。荔子難攀。多情更有酪漿寒。蜀客筠籠相贈處，愁憶長安。
八聲甘州
作者：鄭子玉（宋）

漸鶯聲近也，探年芳、河畔扼輕輪。旋東風染綠，綿綿平野，無際煙春。最苦夕陽天外，愁損倚闌人。無奈瀟湘杳，留滯王孫。冷落池塘殘夢，是送君歸後，南浦消魂。賴東君能客，醉臥展香茵。儘教更、行人遠，也相伴、連水復連雲。關山道，算無今古，客恨長新。
虞美人
作者：文珏（宋）

歌唇乍啟塵飛處。翠葉輕輕舉。似通舞態逞妖容。嫩條纖麗玉玲瓏。怯秋風。虞姬珠碎兵戈裡。莫認埋魂地。只應遺恨寄芳叢。露和清淚溼輕紅。古今同。
虞美人
作者：顧卞（宋）

帳前草草軍情變。月下旗旌亂。褫衣推枕惜離情。遠風吹下楚歌聲。正三更。撫鞍欲上重相顧。豔態花無主。手中蓮萼凜秋霜。九泉歸路是仙鄉。恨茫茫。
壺中天・念奴嬌
作者：陳景沂（宋）

江郵湘驛。問暮年何事，暮冬行役。馬首搖搖經歷處，多少山南溪北。冷著煙扉，孤芳雲掩，瞥見如相識。相逢相勞，如痴如訴如憶。最是近曉霜濃，初弦月掛，傅粉金鸞側。冷淡生涯憂忘樂，不管冰簷雪壁。魁榜虛誇，調羹浪語，那裡求真的。暗香來歷，自家還要知得。
點絳唇
作者：陳景沂（宋）

今古凡花，詞人尚作詞稱慶。紫薇名盛。似得花之聖。為底時人，一曲稀流詠。花端正。花無郎病。病亦歸之命。
水龍吟
作者：陳景沂（宋）

階前砌下新涼，嫩姿弱質婆娑小。仙家甚處，鳳雛飛下，化成窈窕。尖葉參差，柔枝嫋娜，體將玉造。自川葵放後，堂萱謝了，是圓苑、無花草。自恨西風太早。逞芳容、紫圍緋繞。管裡低昂，篦頭約略，空成懊惱。圓胎結就，小鈴垂下，直開臨□。□凡間謫墮，不如西帝，曾關宸抱。
念奴嬌
作者：松洲（宋）

麥場桑隴，道都是、六代宮城遺蹟。夢裡江山經幾覺，還似堠旁徵驛。燕去燕來，花開花謝，那個成端的。人煙牢落，晚風何處羌笛。堪嘆揮淚新亭，算興亡莫補、萬分之一。到我憑闌，休更向酒畔，是今非昔。擊楫誓清，聞雞起舞，畢竟英難得。傷心殘照，塔尖遙露秋碧。
浣溪沙
作者：韓準（宋）

瀟灑梧桐幾度秋。鳳凰飛去舊山幽。風景不殊人物換，恨悠悠。衰草遠從煙際合，夕陽空趁水西流。恰好憑樓便回首，怕生愁。
沁園春
作者：王雲煥（宋）

四十君王，三百載間，興亡一家。嘆幕府峰高，生涯社燕，胭脂井暗，富貴飛花。山骨呈羞，江聲帶恨，磨盡英雄歲月賒。君知否，是枋頭霸上，著數全差。倚空長劍吁嗟。奈爭戰年來似亂麻。但蒼陵古冢，白楊啼鴂，荒園廢沼，青草鳴蛙。旗蓋東南，風濤天塹，難比興亡隙地些。休凝佇，望長安路杳，夕照愁鴉。
滿江紅
作者：王淮（宋）

踏遍江南，予豈為、解衣推食。謾贏得、煙波短棹，月樓長笛。看劍功名心已死，積薪涕淚今誰滴。想中原、一望一傷情，英雄客。形勢地，還如昔。談笑裡，封侯覓。豈有於前代，無於今日。龍豹莫藏韜略手，犬羊快掃腥羶跡。看諸公、事業卜梟盧，何勞擲。
鶯啼序
作者：葉潤（宋）

離騷困吟夢醒，訪臺城舊路。問流水、東入滄溟，還解流轉西否。烏衣夢、浪傳故國，晴煙冉冉宮牆樹。念吟魂悽斷，待隨燕子來去。回首十年，闌錦花場，趁吟雲賦雨。可曾對、寶瑟知音，高軒為誰輕駐。倚東風、愁長笑短，水雲深、春江日暮。伴羈懷，唯有徵衫，貯寒半縷。高情謾賦，蕙帶蘭襟，蛾眉古來相妒。英雄到、江南易老。後來誰更，風景傷心，淚沾樽俎。登山宴水，橫江酹酒，傾將慷慨酬形勢，付興亡、一笑翻歌舞。獨醒難繼山公，上馬旌旗動，又還驚起鷗鷺。危亭恨極，落盡寒香，怕道斷腸句。有多少、行星翠點，春淺寒深，孕粉藏香，蝶清蜂瘦。因孤彩筆芳箋，擬待倩取遊絲，系卻離緒。旋□□、寫入鳴弦柱。曲高調古。更人何在，誰比和、此幽素。
柳梢青
作者：張杜（宋）

燕裡花深，鷺汀雲澹，客夢江皋。日日言歸，淮山笑我，塵鎖徵袍。幾回把酒憑高。闌干外、魂飛暮濤。只有南園，一番風雨，過了櫻桃。
風流子
作者：王泳祖（宋）

東風長是客，簾櫳靜、燕子一雙飛。看花塢日高，翠陰護曉，柳塘風細，綠漲浮漪。腸斷處，渭城春樹遠，江國暮雲低。芳徑聽鶯，暗驚心事，畫簷聞鵲，試卜歸期。小樓凝佇地，疏窗下，幾度對說相思。記得菱花交照，素手曾攜。有新恨兩眉，向誰說破，芳心一點，惟我偏知。休為多情瘦卻，重有來時。
氐州第一
作者：劉天遊（宋）

冰縮寒流，川凝凍靄，前回鷺渚冬晚。燕閣紅爐，駝峰翠釜，曾憶花柔酒軟。雲海滄洲，甚又寄、南來客雁。灑雪朱門，回橈剡曲，鏡華霜滿。萬里銀霄凝望眼。恁吟袖、畫闌空暖。樹帶潮墟，笳鳴古戍，簇仲宣幽怨。想愁思、春近也，隨宮繡、時寬一線。昨夜扁舟，夢湖山、眉橫黛淺。
摸魚兒
作者：柴望（宋）

問長江、幾分秋色，三分渾在煙雨。何人折盡絲絲柳，此日送君南浦。帆且駐。試說著、羊裘釣雪今何許。魚蝦自舞。但一舸蘆花，數聲霜笛，鷗鷺自來去。年年事，流水朝朝暮暮。天涯長嘆飄聚。衾寒不轉鈞天夢，樓外誰歌白紵。君莫訴。君試按、秦箏未必如鍾呂。鄉心最苦。算只有娟娟，馬頭皓月，今夜照歸路。
齊天樂
作者：柴望（宋）

青青楊柳絲絲雨，他鄉又逢寒食。幾度劉郎，當年曼倩，迢遞水村煙驛。尋蹤訪跡。正馬上相逢，杏花狼藉。惟有沙邊，舊時鷗鷺似相識。天涯流浪最久，十年何所事，幽愫歷歷。換字鵝歸，看梅鶴去，回首征衫淚漬。新歡舊憶。笑客處如歸，歸處如客。獨倚危闌，亂山無數碧。
祝英臺・祝英臺近
作者：柴望（宋）

小船兒，雙去櫓。紅溼海棠雨。燕子歸時，芳草暗南浦。自從翠袖香消，明璫聲斷，怕回首、舊尋芳處。向誰語。可憐金屋無人，冷落鳳簫譜。翠入菱花，蛾眉為誰嫵。斷腸明月天涯，春風海角，恨不做、楊花飛去。
陽關三疊
作者：柴望（宋）

西風吹鬢，殘發早星星。嘆故國斜陽，斷橋流水，榮悴本無憑。但朝朝、才雨又晴。人生飄聚等浮萍。誰知桃葉，千古是離情。正無奈、黯黯離情。渡頭煙暝，愁殺渡江人。傷情處，送君且待江頭月，人共月、千里難並。笳鼓發，戍雲平。此夜思君，腸斷不禁。盡思君送君。立盡江頭月，奈此去、君出陽關，縱有明月，無酒酌故人。奈此去、君出陽關，明朝無故人。
摸魚兒
作者：柴望（宋）

這情懷、怎生消遣。思量只是悽怨。一春長為花和柳，風雨又還零亂。君試看。便杜牧風流，也則腸先斷。更深漏短。更聽得杜宇，一聲聲切，流水畫橋畔。人間世，本只陰晴易換。斜陽衰草何限。悲歡畢竟年年事，千古漫嗟修短。無處問。是閒倚簾櫳，盡日厭厭悶。浮名盡懶。但笑拍闌干，連呼大白，心事付歸燕。